Oud-Bosasa-personeel in korrupsie-saak gewikkelAngelo Agrizzi, voormalige hoof van Bosasa, tydens ‘n vroeëre hofverskyning. (Foto: Timothy Bernard/ANA) Die saak van korrupsie en geldwassery teen twee voormalige Bosasa-beamptes is in die Pretoria se gespesialiseerde handelsmisdaadhof tot 24 Junie 2021 uitgestel. Dit gee die staat kans om te reageer op ŉ versoek vir verdere besonderhede. Frans Vorster, voormalige vlootbestuurder van Bosasa, en Carlos Bonafacio, voormalige rekenmeester, het vlugtig in die hof verskyn op aanklag van korrupsie. Bonafacio staan ook tereg op ŉ bykomende aanklag van geldwassery, het Sindisiwe Seboka (Twala), woordvoerder van die nasionale vervolgingsgesag, gesê. Die twee mans word daarvan beskuldig dat hulle ŉ bedrag van R180 000 omkoopgeld gereël het tot voordeel van die voormalige finansiële hoof van die departement van korrektiewe dienste, Patrick Gillingham. Gillingham was deel van die departement se komitee wat kontrakte ter waarde van meer as R1 miljard aan Bosasa toegeken het. Vorster en Bonafacio het glo saam met Angelo Agrizzi, Bosasa se voormalige bedryfshoof, saamgewerk om in April 2007 ŉ bedrag van R180 000 aan ŉ motorhandelaar in Roodepoort oor te betaal as ŉ deposito vir die aankope van ŉ Mercedes-Benz ter waarde van R550 000 – vir Gillingham.